b'\n_START_ARTICLE_\nGrand Prix de la Marne 1934\n_START_SECTION_\nPred dirko\n_START_PARAGRAPH_\nMo\xc5\xa1tvo Scuderia Ferrari, v postavi Achille Varzi, Guy Moll in Louis Chiron, je veljalo za glavnega favorita, Maseratijevi dirka\xc4\x8di pa naj jim na tem hitrem dirkali\xc5\xa1\xc4\x8du ne bi mogli konkurirati. Na dirko je bil prijavljen tudi en dirkalnik mo\xc5\xa1tva Auto Union, toda ni se pojavil na sami dirki.\n_START_SECTION_\nDirka\n_START_PARAGRAPH_\nNa \xc5\xa1tartu je vodstvo prevzel Varzi, tik za njim pa je bil Tazio Nuvolari, ki je vidno pretiraval, da bi \xc5\xa1e dr\xc5\xbeal stik s svojim najve\xc4\x8djim rivalom. Posledi\xc4\x8dno je bil \xc5\xbee v osmem krogu na postanku v boksih za menjavo pnevmatik. Tudi drugi Maseratijevi dirka\xc4\x8di so bili v te\xc5\xbeavah, Willard Straight je odstopil \xc5\xbee v tretjem krogu med tem, ko so v drugi tretjini odstopili \xc5\xa1e Nuvolari, ki mu je malo pred tem predrla ena od pnevmatik ravno pred boksi in je moral narediti cel krog po plati\xc5\xa1\xc4\x8du, Raymond Sommer, ki je bil \xc5\xbee tako skoraj vsak krog v boksih, \xc3\x89tancelin in Goffredo Zehender. Tako je bil edini Maseratijev dirka\xc4\x8d na dirki le \xc5\xa1e Hugh Hamilton. Luigi Soffietti se je v boksih zavrtel in tr\xc4\x8dil v \xc3\x89tancelinov dirkalnik, toda lahko je nadaljeval._NEWLINE_Med postanki v boksih je bodstvo prevzel Chiron, nato pa sta se na prvem mestu izmenjevala z Varzijem, dokler Italijan ni moral na postanek v bokse po nove sve\xc4\x8dke. Drugo mesto je s tem pripadlo Mollu, Varzi pa je po najhitrej\xc5\xa1em krogu na dirki zaradi te\xc5\xbeav z menjalnikom zapeljal v bokse in dirkalnik predal rezervnemu dirka\xc4\x8du Attiliu Marinoniju, ki je kljub dvema krogoma zaostanka kon\xc4\x8dal na tretjem mestu za novo trojno zmago Ferrarija. Na dan dirke je bilo v Reimsu, ki le\xc5\xbei sredi \xc5\xa0ampajine, popitih deset tiso\xc4\x8d steklenic \xc5\xa1ampanjca.'